Diari Oficial de la Generalitat Valenciana


Sumari del DOGV 2257, del 02-05-1994 (1994/831287)

RESOLUCIÓ de 20 d'abril de 1994, del Rectorat de la universitat de València, per la qual es convoquen proves selectives d'accés al grup A, sector d'administració general, per a proveir vacants de l'escala tècnica de gestió de la Universitat de València.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2257

Data del DOGV
:   02-05-1994

Secció del DOGV
:   AUTORITATS I PERSONAL

Número del document
:   1994/831287


Data del document
:   20-04-1994

Organisme emissor
:   Universitat de València

Tipus de document
:   Resolució

RESOLUCIÓ de 20 d'abril de 1994, del Rectorat de la universitat de València, per la qual es convoquen proves selectives d'accés al grup A, sector d'administració general, per a proveir vacants de l'escala tècnica de gestió de la Universitat de València. [94/2557]  
Aquest Rectorat, fent ús de les competències que li atribueix l'article 18, en relació amb el 3.2 e) de la Llei de Reforma Universitària, i segons allò que estableix l'article 199 dels seus estatuts, acorda convocar proves d'accés al grup A, sector Administració General de la Universitat de València, d'acord amb les següents bases:  
1. Objecte de la convocatòria  
1.1 Aquesta convocatòria té per objecte la selecció de personal per a cobrir nou vacants de l'Escala Tècnica de Gestió de la Universitat de València del grup A, sector d'administració general, pels torns d'accés lliure i de promoció interna, mitjançant el sistema de concurs oposició.  
1.2 El nombre total de vacants reservades al torn lliure puja a cinc, i el de les reservades al torn de promoció interna, a quatre. Les places reservades al torn de promoció interna que queden sense cobrir s'afegiran al torn lliure.  
1.3 Segons l'article 49.3 de la Llei de Reforma Universitària, la realització d'aquestes proves selectives s'ajustarà a allò que es preveu en la llei de la funció pública de la Generalitat Valenciana (Decret Legislatiu pel qual s'aprova el text refós de la Llei de la Funció Pública Valenciana, 91/1410, de 20 de març, i els seus decrets de desplegament); en els Estatuts de la Universitat de València (Decret 172/1985), modificats pels decrets 165/1989, 71/1990 i 43/1993 del Consell de la Generalitat Valenciana), i en les normes establertes en aquesta convocatòria.  
2. Condicions generals dels aspirants.  
2.1 Per ser admès en aquestes proves és necessari:  
a) Tenir la nacionalitat espanyola.  
b) Haver complit els 18 anys.  
c) Posseir el títol de llicenciat, enginyer, arquitecte o equivalent.  
d) Posseir la capacitat física i psíquica necessària per a la realització de les funcions dels llocs de treball oferits.  
e) No estar inhabilitat penalment per a l'exercici de funcions públiques.  
f) No haver estat separat mitjançant expedient disciplinari de qualsevol administració o treball públic.  
2.2 Les condicions a què es refereix l'apartat anterior per a ser admès en les proves hauran de reunir-se en el moment de finalització del termini de presentació d'instàncies, i gaudir-ne durant tot el procés selectiu fins el moment de la presa de possessió.  
2.3 Els aspirants que concórreguen a aquestes proves selectives pel torn de promoció interna, hauran de ser personal funcionari de carrera de la Universitat de València del grup B, Administració General, i haver estat dos anys, com a mínim, en l'esmentat grup.  
2.4 Els aspirants sols podran participar en un dels dos torns convocats.  
3. Sol·licituds  
3.1 Els qui desitgen participar en aquestes proves hauran de fer-ho constar en una instància que els serà facilitada gratuïtament en la Consergeria de la Gerència d'aquesta Universitat, carrer de l'Antiga Senda de Senent, n.º 11.  
3.2 Les sol·licituds es dirigiran al rector de la Universitat de València. El termini de presentació d'aquestes sol·licituds serà de 20 dies naturals, comptats a partir del dia següent al de la publicació d'aquesta convocatòria en el Diari Oficial de la Generalitat Valenciana (DOGV). Es presentaran a les oficines del Banc Mapfre que figuren detallades en l'annex II d'aquesta convocatòria; també es podran presentar en la forma establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.3 Els drets d'examen seran de 3.000 pessetes, que s'ingressaran en el compte corrent Drets d'examen - Universitat de València n.º 0063 -0070 -74 - 9302423888 o mitjançant una transferència bancària al compte citat.  
En el primer cas hi haurà de figurar, en la sol·licitud, el segell de l'entitat bancària on s'ha fet l'ingrés; en cas d'haver fet el pagament per transferència bancària, caldrà acompanyar la instància amb el resguard corresponent.  
L'omissió de l'acreditació del pagament determinarà l'exclusió de l'aspirant.  
En cas d'utilitzar la forma de presentació establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la sol·licitud haurà d'anar acompanyada del resguard acreditatiu d'haver realitzat la transferència.  
3.4 Els aspirants que hi concórreguen pel torn de promoció interna hauran d'acompanyar la seua sol·licitud amb la certificació del Servei de Personal d'Administració i Serveis acreditativa del fet que s'acompleixen, si escau, les condicions exigides en la base 2.3 en el moment de finalització del termini de presentació de les instàncies.  
3.5 Els aspirants amb minusvàlues podran demanar en l'imprès de sol·licitud que es prenguen les mesures d'adaptació necessàries per a la realització de les proves, després de la presentació prèvia de la certificació per un òrgan competent del seu grau de discapacitat.  
3.6 En els apartats número 30 i 31 de l'imprès de sol·licitud, els aspirants hi assenyalaran la seua opció d'idioma per a realitzar l'exercici voluntari i de mèrit.  
3.7 Caldrà adjuntar a la sol·licitud una fotocòpia del DNI.  
4. Admissió dels aspirants  
4.1 Expirat el termini de presentació d'instàncies, prèvia verificació del compliment de tots els requisits de participació assenyalats en aquesta convocatòria, així com del pagament dels drets d'examen, el rector dictarà una resolució que es publicarà en el Diari Oficial de la Generalitat Valenciana i que contindrà la relació provisional d'admesos i exclosos de la realització de les proves. En aquesta relació es farà constar els cognoms, el nom i el document nacional d'identitat de tots els aspirants, i les causes que motiven, si escau, l'exclusió per a participar en aquestes proves.  
4.2 Els aspirants que prentenguen concórrer pel torn de promoció interna i no reunesquen les condicions generals que figuren en la base 2.3 d'aquesta convocatòria, seran considerats a tots els efectes com a aspirants pel torn d'accés lliure.  
4.3 Els aspirants exclosos podran rectificar el defecte que haja motivat la seua exclusió o realitzar les al·legacions que consideren oportunes en el termini de 10 dies hàbils, comptats a partir del següent al de la publicació de la llista provisional d'admesos i exclosos, d'acord amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4.4 Transcorregut el termini de 10 dies, rectificats els defectes, si procedira, i ateses les al·legacions que corresponguen, es dictarà una resolució que es publicarà en el DOGV i que contindrà la relació definitiva d'admesos i exclosos, i el lloc i l'hora de realització dels exercicis. Caldrà que transcórreguen, almenys, 15 dies des de la publicació fins a la realització dels exercicis.  
4.5 Seran causes d'exclusió, a més de les assenyalades en d'altres apartats d'aquestes bases:  
- l'omissió de la signatura en la sol·licitud  
- no adjuntar fotocòpia del DNI  
4.6 Serà causa d'exclusió de l'exercici de mèrit:  
- no especificar l'opció d'idioma per a la realització dels exercicis.  
5. Proves selectives  
El procediment de selecció serà el de concurs-oposició, que constarà d'una primera fase d'oposició i d'una segona de concurs.  
5.1 Fase d'oposició: constarà de quatre exercicis, dels quals els tres primers seran obligatoris i eliminatoris.  
a) Primer exercici: constarà de dues parts. De la primera estaran exempts els opositors que opten pel torn de promoció interna.   
- Primera part: consistirà en la realització d'una prova de cultura general.  
- Segona part: consistirà en la realització d'una prova de coneixements basada en el programa que figura en l'annex I d'aquesta convocatòria.  
Aquest exercici podrà fixar-se en forma de preguntes per a desenvolupar pels opositors o en forma de test amb quatre alternatives de resposta, sols una d'elles correcta, i amb una penalització de 0,33 punts per cada error. La seua duració la fixarà el tribunal amb la deguda antelació atenent el seu contingut.  
b) Segon exercici: consistirà en el desenvolupament per escrit de dos temes elegibles entre els tres extrets a l'atzar del programa que figuren en l'annex I d'aquesta convocatòria. La duració d'aquest exercici serà d'un mínim de dues hores, i no podrà excedir, com a màxim, de quatre, a criteri del tribunal. Una vegada conclosa la prova, els exercicis seran introduïts en un sobre tancat i quedaran sota la custòdia del tribunal qualificador, el qual cridarà individualment els opositors per tal que llegesquen públicament els temes que hagen desenvolupat. El lloc i l'hora de la lectura d'aquest exercici els anunciarà el tribunal amb la deguda antelació.  
c) Tercer exercici: consistirà a resoldre per escrit dos de tres supòsits pràctics relacionats amb les matèries que figuren en el programa.   
La duració d'aquest exercici la determinarà el tribunal amb la deguda antelació atenent el seu contingut.  
d) Quart exercici: voluntari i de mèrits. Constarà de tres parts.  
- Primera part: obligatòria. Tindrà com a objecte valorar els coneixements de valencià dels aspirants.  
- Segona part: voluntària. Tindrà com a objecte valorar els coneixements d'un o diversos idiomes d'entre els següents: anglès, alemany, francès o italià, segons les opcions manifestades en l'imprès de sol·licitud.  
- Tercera part: obligatòria. Consistirà en la realització d'una entrevista, el lloc, la data i l'hora de la qual les fixarà el tribunal amb la suficient antelació.  
5.2 Fase de concurs: consistirà en la valoració per part del tribunal, d'acord amb el barem que figura en l'annex III, del currículum acreditat per cada aspirant.  
6. Qualificació dels exercicis  
Els exercicis de l'oposició es qualificaran de la següent forma:  
6.1 Primer exercici. Cada part es qualificarà de 0 a 10 punts, i caldrà obtenir un mínim de 5 punts en cadascuna d'elles per a superar-lo. Per poder ser qualificat serà requisit necessari obtenir, almenys, el 50 per cent de respostes correctes.   
La puntuació d'aquest exercici vindrà determinada per la suma de les puntuacions obtingudes en les dues parts de les que consta. Per als aspirants que concórreguen pel torn de promoció interna la qualificació del primer exercici serà la puntuació obtinguda en la segona de les seues parts, que es qualificarà igualment de 0 a 10 punts, i serà necessari obtenir-hi, almenys, 5 punts per a superar-lo.  
6.2 Segon exercici. Es qualificarà de 0 a 10 punts cadascun dels temes desenvolupats. Per a aprovar serà necessari obtenir la qualificació global mínima de 10 punts i no haver estat qualificat amb 0 en cap dels temes.  
6.3 Tercer exercici. Es qualificarà de 0 a 10 punts cadascun dels supòsits desenvolupats. Per aprovar serà necessari obtenir la qualificació global mínima de 10 punts i no haver estat qualificat amb 0 en cap d'ells.  
La qualificació resultant dels tres exercicis eliminatoris vindrà determinada per la suma de puntuacions obtingudes en cadascun d'ells.   
A continuació s'elaboraran per separat dues relacions corresponents, respectivament, al torn d'accés lliure i al torn de promoció interna. Aquestes dues relacions s'ordenaran de major a menor puntuació i s'interrompran quan el nombre d'inclosos coincidesca amb el de vacants convocades per a cada torn.   
En cas d'empat entre els aspirants inclosos en la relació, l'ordre s'establirà atenent la puntuació obtinguda en el segon exercici, i si continuara, s'atendrà la major puntuació obtinguda en el tercer exercici. En cas de persistir l'empat es tindrà en compte, en primer lloc, la puntuació del primer exercici, i si subsisteix, es dirimirà a través d'un sorteig. Solament els inclosos en aquesta relació podran passar a realitzar l'exercici voluntari de mèrits.  
En cap cas l'obtenció de 5 o més punts en els exercicis obligatoris podrà entendre's com aprovat sense plaça.  
6.4 Quart exercici. Serà valorat de la següent manera:  
- primera part: de 0 a 5 punts.  
- segona part: de 0 a 3 punts, (fins a un punt màxim per idioma elegit).  
- tercera part: de 0 a 3 punts.  
6.5 Puntuació de la fase d'oposició. S'obtindrà sumant la puntuació del quart exercici als resultats obtinguts pels aspirants que figuren en la relació a què es refereix l'apartat 6.3 d'aquestes bases.  
6.6 Puntuació de la fase de concurs. S'obtindrà sumant la puntuació obtinguda per aplicació del barem assenyalat en l'annex III al currículum acreditat que hauran d'aportar els aspirants inclosos en la llista d'aprovats a què es refereix l'apartat 6.3, en el termini màxim de 10 dies, després de la seua publicació, en el Servei de Personal d'Administració i Serveis d'aquesta Universitat.  
Solament podran participar en aquesta fase els aspirants que hagen superat la fase d'oposició.  
6.7 Puntuació final. Vindrà constituïda per la suma de les obtingudes en la fase d'oposició i en la de concurs.  
7. Desenvolupament de les proves selectives  
7.1 Els exercicis tindran lloc en les dependències de la Universitat de València. El primer exercici es realitzarà en el lloc, la data i l'hora que s'establesca en la resolució del Rectorat d'aquesta Universitat per la qual s'aprova la relació definitiva d'admesos i exclosos de la realització de les proves objecte d'aquesta convocatòria.  
7.2 L'ordre d'actuació dels opositors, si escau, s'iniciarà per sorteig efectuat per la Universitat de València.  
7.3 Els aspirants seran convocats per a cada exercici en crida única, i seran exclosos d'aquestes proves els qui no comparesquen, excepte en els casos de força major, degudament justificats i lliurement valorats pel tribunal.  
7.4. En cada exercici els aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a l'interessat de l'imprès de sol·licitud d'admissió a les proves. No acomplir aquest requisit per part dels aspirants determinarà la seua exclusió de les proves. En cap cas seran vàlides les còpies o fotocòpies compulsades dels dits documents.  
Els membres del tribunal i el personal col·laborador seu, no permetran l'accés a les sales on es realitzen els exercicis d'aquelles persones que no acomplesquen els anteriors requisits ni d'aquelles que comparesquen una vegada conclosa la crida dels aspirants convocats.  
7.5 En finalitzar cadascuna de les proves, l'anunci de la realitzaxió de la següent es farà públic pel tribunal en el local en què s'haja realitzat la prova esmentada, i també en la Gerència d'aquesta Universitat, amb una antelació mínima de 48 hores.  
7.6. En qualsevol moment del procés selectiu, si el tribunal tinguera coneixement que algun dels aspirants no posseeix la totalitat dels requisits exigits per la present convocatòria, prèvia audiència a l'interessat, es procedirà a la seua exclusió, i se li comunicarà també la inexactitud o falsedats formulades per l'aspirant en la sol·licitud d'admissió a les proves selectives, als efectes procedents.  
8. Publicitat de les llistes  
8.1 Després de la realització de cadascuna de les proves, el tribunal farà pública, mitjançant l'anunci en els locals on s'hagen efectuat i en la Gerència d'aquesta Universitat, la llista d'aspirants que les hagen superat.  
8.2 Una vegada finalitzades totes les proves que integren l'oposició, el tribunal farà públiques a la Gerència de la Universitat i als locals on se realitzen les proves, dues llistes, una corresponent al torn lliure i una altra al de promoció interna, amb la puntuació final obtinguda i que constituiran les llistes definitives, per ordre de puntuació, dels aspirants que hagen superat aquestes proves de selecció, i que, necessàriament, hauran d'interrompre's quan el nombre d'aprovats coincidesca amb el nombre de vacants convocades.  
8.3 Finalment, el rector dictarà una resolució que es publicarà en el DOGV, per la qual es faran públiques les llistes definitives d'aprovats.  
9. Coneixement del valencià  
9.1. Els qui superen les proves selectives acreditaran el seu coneixement del valencià amb la presentació dels certificats, diplomes o títols que hagen estat degudament homologats pel Servei de Normalització Lingüística d'aquesta Universitat.  
9.2. Els qui no acomplesquen el requisit anterior es comprometran a la realització dels oportuns cursos de formació i perfeccionament que s'organitzen a l'efecte i adquirir en el termini d'un any o en el temps que permeta la programació del Servei de Normalització Lingüística, el nivell superior de coneixement del valencià.  
10. Presentació de documents  
10.1 En el termini de 20 dies hàbils, comptats des del següent al de la publicació en el DOGV de les relacions d'aprovats, els aspirants proposats hauran de presentar al Servei de Personal d'Administració i Serveis d'aquesta Universitat la següent documentació:  
a) Certificat de naixement expedit pel Registre Civil corresponent, o fotocòpia del DNI.  
b) Fotocòpia compulsada del títol acadèmic exigible segons la present convocatòria.  
c) Declaració de no haver estat separat mitjançant expedient disciplinari de qualsevol administració o càrrec públic, així com de no trobar-se inhabilitat penalment per a l'exercici de les funcions públiques.  
d) Certificat mèdic acreditatiu de posseir capacitat física i psíquica, necessària per a l'exercici de les funcions dels llocs de treball oferits. A aquests efectes, els reconeixements els realitzaran els serveis mèdics concertats per la Universitat de València.  
10.2. Els aspirants que tenint la condició de funcionaris de carrera o siguen personal laboral fix de la Universitat hagen concorregut a aquestes proves, quedaran exempts de justificar documentalment les condicions generals que ja hagueren estat acreditades per anteriors nomenaments, i hauran d'acreditar la resta de condicions.  
10.3. El fet de no presentar la documentació dins del termini indicat (excepte casos de força major) o la falsedat dels documents, invalidaran les actuacions de l'aspirant, i respecte a aquest, la nul·litat subsegüent dels actes del tribunal, sense perjudici de les responsabilitats en què l'aspirant haguera pogut incórrer.  
11. Nomenaments de funcionaris  
Transcorregut el termini de presentació de la documentació, el rector dictarà una resolució, que es publicarà en el DOGV, en la qual nomenarà funcionaris de carrera a les persones que hagen superat les proves de selecció, per ordre de puntuació i distingint els que ho han fet pel torn d'accés, o promoció interna.  
12. Tribunal  
12.1 El tribunal qualificador d'aquestes proves és el que figura en l'annex IV d'aquesta convocatòria.  
12.2 El tribunal podrà, sempre sota la seua direcció i control directe, nomenar col·laboradors, especialistes i ajudants.  
12.3 Els membres del tribunal, i també els col·laboradors, especialistes i ajudants, hauran d'abstenir-se d'intervenir, quan concòrrega en ells alguna circumstància de les previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives al mateix cos i escala en els cinc últims anys anteriors a la publicació d'aquesta convocatòria.  
El president podrà sol·licitar dels membres del tribunal una declaració expressa de no trobar-se incursos en les circumstàncies previstes en els articles esmentats.  
12.4 Després de la convocatòria prèvia del president, es constituirà el tribunal amb l'assistència, almenys, de la majoria reglamentària dels seus membres, titulars o suplents. En aquesta sessió el tribunal acordarà totes les decisions que corresponguen a l'efecte del correcte desenvolupament de les proves selectives.  
Dins de la fase d'oposició, el tribunal resoldrà tots els dubtes que pogueren sorgir en l'aplicació d'aquestes normes, i també allò que calga fer en els casos no previstos.  
El procediment d'actuació del tribunal s'ajustarà en tot moment a allò que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
12.5 El tribunal adoptarà les mesures escaients en aquells casos en que resulte necessari, de forma que els aspirants amb minusvàlues gaudesquen de similars condicions per a la realització dels exercicis que la resta de participants. En aquest sentit s'establirà, per a les persones que ho sol·liciten en la forma prevista en la base 3.5, les adaptacions possibles en temps i mitjans per a la seua realització.  
12.6. Als efectes de comunicació i d'altres incidències, el tribunal tindrà la seua seu a la Gerència de la Universitat de València.  
12.7. El tribunal que actue en aquestes proves tindrà la categoria que per a aquests casos determine la legislació vigent.  
13. Recursos  
La convocatòria i les seues bases, i tots aquells actes administratius que es deriven d'aquesta i de les actuacions del tribunal, podran ser impugnades pels interessats en els casos i en les formes establertes per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 20 d'abril de 1994.- El rector, per delegació, el gerent: Germán Marco Ponce.  
 ANNEX I  
Temari  
Organització de l'estat i l'administració pública  
1. La Constitució Espanyola de 1978. Estructura i contingut. Dret i deures fonamentals. La seua garantia i la seua suspensió. El Tribunal Constitucional i el Defensor del Poble. Reforma de la Constitució.  
2. El Cap de l'estat. La Corona. Funcions constitucionals del Rei. Successió i regència. La ratificació.  
3. Les Corts Generals. Les Cambres. Composició, atribucions i funcionament. Procediment d'elaboració, debat i aprovació de les lleis. Els tractats internacionals.  
4. El Govern. Formació, composició, funcions i cessament del Govern. La responsabilitat dels membres del Govern. El Govern i l'administració. Òrgans constitucionals de control de l'administració. L'administració consultiva.  
5. Les relacions entre Les Corts i el Govern. La investidura del President del Govern. La moció de censura i la moció de confiança. La dissolució de les Cambres.  
6. El poder judicial. La regulació constitucional de la justícia. L'organització judicial espanyola. Especial referència al Tribunal Superior de Justícia de la Comunitat Valenciana.  
7. L'administració Pública. Principis constitucionals que la informen. L'administració de l'estat. Organització perifèrica de l'administració de l'estat.  
8. L'administració Institucional: ens que la integren. Els organismes autònoms. Ens públics i societats estatals.  
9. Les Comunitats Autònomes. Vies d'accés a l'autonomia. Els Estatuts d'Autonomia. Especial referència a l'Estatut d'Autonomia de la Comunitat Valenciana.  
10. La Generalitat Valenciana. Composició, atribucions i funcionament de les Corts Valencianes. El President de la Generalitat. El Consell o Govern Valencià. El Consell de Cultura. La Sindicatura de Comptes.  
11. L'administració Pública Valenciana. La potestat organitzativa de les Comunitats Autònomes. Característiques generals de l'organització administrativa de les comunitats autònomes. La Llei de la Funció Pública Valenciana.  
12. L'administració local. Regulació constitucional i entitats que la integren.  
13. L'organització de les Comunitats Europees. Les institucions de les Comunitats. El Consell Europeu. L'Assemblea o Parlament europeu. La Comissió. El Tribunal de Justícia. Efectes de la integració europea sobre l'organització de l'estat espanyol. L'aplicació del dret comunitari a Espanya.  
Dret administratiu  
14. L'administració pública. Concepte. Les funcions i els poders de l'Estat. El control legislatiu, jurisdiccional i polític de l'administració.  
15. El dret administratiu. Concepte i contingut. Les fonts del dret administratiu. Jerarquia de les fonts. La Constitució. La llei: lleis orgàniques i lleis ordinàries. Decrets llei i decrets legislatius.  
16. El Reglament. Classes de reglaments. Fonaments i límits de la potestat reglamentària. Reglaments il·legals. Relacions entre la llei i el reglament. La reserva de la llei i la reserva reglamentària.  
17. El principi de legalitat de l'administració. Atribucions de potestats reglades i potestats discrecionals. Relacions entre administració i Justícia: principis d'autotutela.  
18. El ciutadà com a titular de drets davant de l'administració. Els drets públics i subjectius. Els interessos legítims. Les situacions especials de poder i subjecció. Capacitat jurídica i capacitat d'obrar en el dret administratiu.  
19. L'acte administratiu. Concepte i classes. Elements. Eficàcia i validesa dels actes administratius. Nul·litat, anul·labilitat i revocació.  
20. El procediment administratiu. Concepte. La seua regulació en el Dret administratiu espanyol: la Llei de Règim Jurídic de les Administracions Públiques i del Procediment Administratiu Comú. Revisió dels actes en la via administrativa. La responsabilitat de les administracions Públiques.  
21. Els interessats en el procediment administratiu. Drets dels ciutadans, en particular, l'accés als registres i arxius. Termes i terminis.  
22. El procediment administratiu. Les seus fases. Iniciació. Instrucció. Acabament. El silenci administratiu. Els procediments especials.  
23. La potestat aplicadora de sancions de l'administració. Principis generals. El procediment d'aplicació de sancions.  
24. El procediment econòmico-administratiu.  
25. L'expropiació forçosa. Naturalesa i justificació. Elements. El procediment d'expropiació. Les expropiacions especials.  
26. Els recursos administratius. Concepte, classes i principis generals de la seua regulació. El recurs ordinari. El recurs de revisió.  
27. El recurs contenciós administratiu. El procediment davant la jurisdicció contenciosa administrativa.  
28. Els contractes administratius: naturalesa, caràcters i classes. Elements. Principis bàsics de la Llei de Contractes de l'Estat. Formes de contractació.  
29. Contingut i efectes dels contractes administratius. Prerrogatives de l'administració. L'extinció dels contractes administratius. El compliment de la resolució.  
30. Les propietats administratives en general. Classes. El domini públic: concepte, naturalesa jurídica i elements. Règim jurídic del domini públic.  
31. La classificació tradicional de les formes d'acció administrativa: foment, policia i servei públic.  
32. L'activitat administrativa de servei públic. Formes de gestió dels serveis públics.  
33. La responsabilitat patrimonial de l'administració.  
Dret laboral  
34. El dret del treball. Característiques. Principis constitucionals. Fonts. El principi de jerarquia normativa.  
35. Els convenis col·lectius de treball. Concepte. Naturalesa. Règim jurídic. Parts. Procediments. Contingut.  
36. El contracte de treball. Modalitats del contracte de treball. La contractació temporal en l'administració Pública.  
37. Condicions de treball. Drets dels treballadors. La negociació col·lectiva. Els conflictes col·lectius: la vaga i el tancament patronal.  
38. Participació i règim de representació del personal.  
39. Règim disciplinari laboral: jurisdicció laboral.  
40. El sistema espanyol de la Seguretat Social. Camp d'aplicació i composició del sistema de Seguretat Social. Règim econòmic i financer. Patrimoni de la Seguretat Social. Adscripció del patrimoni. Recursos generals de la Seguretat Social.  
41. Gestió de la Seguretat Social. La constitució de la relació jurídica d'assegurament. Cotització. Recaptació.  
42. Acció protectora. Incapacitat laboral transitòria. Invalidesa provisional. Invalidesa permanent. Jubilació. Mort i supervivència.  
Gestió financera  
43. La hisenda pública. Hisenda pública i constitució. La llei general pressupostària. Característiques i estructures. Les lleis anuals de pressupostos.  
44. El pressupost. Concepte i justificació. Principis pressupostaris. El pressupost per programes.  
45. Estructura del pressupost d'ingressos i despeses de l'estat i els seus organismes autònoms.  
46. El cicle pressupostari (1). Elaboració de la llei general de pressupostos: situació actual. Problemes plantejats i possibles línies de reforma. Tramitació parlamentària. Modificacions pressupostàries. Crèdits extraordinaris i suplements de crèdits. Transferències. Altres modificacions pressupostàries.  
47. El cicle pressupostari (2). Execució del pressupost. Liquidació del pressupost i rendició de comptes.  
48. El cicle pressupostari (3). el control pressupostari: control previ i control posterior. Tipus de controls: financer, d'eficàcia i d'eficiència. L'auditoria com a instrument al servei del control.  
49. El Pla General de Comptabilitat Pública. La seua adaptació a les universitats.  
Recursos humans  
50. El personal al servei de les administracions Públiques. Règim jurídic. Llei 30/1984, de 2 d'agost, i Llei 23/1988, de 28 de juliol. La selecció dels funcionaris. Adquisició i pèrdua de la condició de funcionari. Situacions dels funcionaris. El Registre Central de Personal.  
51. Provisió de llocs de treball en la Funció Pública. Drets i deures dels funcionaris. La promoció professional dels funcionaris. La carrera administrativa.  
52. El sistema de retribucions dels funcionaris. Retribucions bàsiques i retribucions complementàries. Retribucions del professorat i del PAS de la Universitat de València. Les indemnitzacions per raó de servei.  
53. Incompatibilitats dels funcionaris públics. Règim disciplinari.  
54. La sindicació dels funcionaris públics. Òrgans de representació del professorat i del personal d'administració i serveis de la Universitat de València. Sistema i procediment d'elecció segons la normativa en vigor.  
55. Gestió de personal docent. Classes i règim jurídic del professorat universitari. Normativa, legislació i procediment referents a la tramitació d'expedients i assumptes relatius al personal docent. Accés i funcions docents dels distints tipus de professorat universitari.  
56. Gestió de personal d'administració i serveis de la Universitat de València. Règim jurídic. Plantilles i nivells. Drets i deures. Avaluació del personal d'administració i serveis. Procediment i legislació aplicable.  
57. Selecció del personal funcionari de la Universitat de València. Provisió de llocs de treball i promoció professional.  
58. La contractació del personal laboral. Sistemes de selecció. La promoció interna i el concurs de trasllat. La contractació temporal.  
59. El personal laboral al servei de la Universitat de València. Règim jurídic. El Conveni Col·lectiu per al Personal Laboral de les Universitats Valencianes en vista de l'Estatut dels Treballadors. La Comissió Paritària d'Interpretació del Conveni Col·lectiu.  
60. Condicions de treball del personal laboral de la Universitat de València. Especialitats. Categories laborals i grups salarials. Funcions del personal laboral. Drets de representació col·lectiva i de reunió. El Comitè d'Empresa: competències i procediment electoral. Composició i garanties. L'assemblea de treballadors: procediment, tràmits i normativa d'aplicació.  
61. La Funció Pública Valenciana. Peculiaritats respecte a la legislació estatal. Text refós de la Llei de la Funció Pública Valenciana.   
Organització i gestió universitària  
62. Les estructures del sistema educatiu en la Llei de Reforma Universitària.  
63. Les universitats: La seua naturalesa jurídica. Els estatuts de les universitats. Especial referència als Estatuts de la Universitat de València. Organització acadèmica de la Universitat de València: instituts, facultats, escoles tècniques superiors, escoles universitàries i centres associats.  
64. Òrgans de govern de les universitats. El rector, els vicerectors, el secretari general. Els degans i els directors. El gerent. Òrgans col·legiats de govern. El consell Social.  
65. La investigació: la Llei de la Ciència. Regulació d'aquesta llei en la LRU i en els estatuts. Convenis i contractes d'investigació. Finançament de la investigació. Relacions universitat-empresa. Les OTRI.  
66. Gestió d'alumnes (1). Normativa i legislació que afecta a la matriculació i als títols en el primer, segon i tercer cicles. Plans d'estudi. Validacions. Cursos especials o postgraus. Les tesis doctorals. Els títols postdoctorals. Trasllats d'expedients. Normativa estatutària dels estudiants.  
67. Gestió d'alumnes (2). Normativa i legislació que afecta a les beques. Classes, tipus i condicions dels organismes que subvencionen els estudis universitaris reglats. Planificació i programació nacional de les beques. Intercanvi internacional. Institucions i organismes comunitaris i exteriors a la CEE. Organismes internacionals d'estudi i planificació en matèria universitària. Especial referència a l'OCDE i la UNESCO.  
68. Gestió econòmica i financera de les universitats (1). El pressupost universitari. Particularitats. Models de finançament de les universitats públiques. Especial referència a la Comunitat Valenciana. Paràmetres legals i fonts de finançament. Especial referència a taxes administratives i preus acadèmics.  
69. Gestió econòmica i financera de les universitats (2). El cicle pressupostari. Ordenació de despeses i pagaments. Característiques diferenciadores del sistema universitari. Elaboració, aprovació i tancament del pressupost.  
70. Gestió econòmica i financera de les universitats (3). Les inversions universitàries, tipus, classes i normativa aplicable. Especial referència a la contractació administrativa. Gestió del patrimoni universitari i legislació aplicable.  
71. Gestió de control en les universitats. Intervenció prèvia i auditoria a posteriori. Procediment i legislació.  
ANNEX II  
Oficines bancàries  
Banc Mapfre - OP c/ del General Elio, 2 46399 València  
Banc Mapfre - El Grao c/ de la Reina, 22 46276 València  
Banc Mapfre - c/ de Guillem de Castro, 66 46793 València  
Banc Mapfre - Pg. de l'Albereda, 35 46810 València  
Banc Mapfre - Av. de Blasco Ibañez, 2 46012 Mislata  
Banc Mapfre - Av. del País Valencià, 106 46511 Torrent  
Banc Mapfre - c/ de Benicanena, 55 46346 Gandía  
ANNEX III  
Barem  
La valoració dels mèrits s'efectuarà d'acord amb el barem següent:  
1. Mèrits acadèmics: es valoraran fins a un màxim de 3 punts les matrícules d'honor i els excel·lents obtinguts en la carrera estudiada per a l'obtenció de la titulació exigida en aquesta convocatòria, d'acord amb els criteris següents:  
- per cada matrícula d'honor: 0,25 punts  
- per cada excel·lent: 0,15 punts.  
2. Titulacions: es valorarà fins a un màxim de 3 punts la possessió d'altres titulacions acadèmiques, a més de la necessària per a l'ingrés, sempre que tinguen relació directa amb les funcions dels llocs convocats, d'acord amb aquest criteris:  
- Si el títol acadèmic és de nivell superior a l'exigit en la convocatòria: 2 punts.  
- Si el títol acadèmic es d'igual nivell a l'exigit en la convocatòria: 1 punt.  
3. Cursos: es valorarà fins a un màxim de 2 punts l'assistència a cursos organitzats per centres oficials que tinguen relació directa amb les funcions dels llocs convocats, d'acord amb l'escala següent:  
a) Cursos de durada igual o superior a 100 hores: 2 punts.  
b) Cursos de 75 o més i menys de 100 hores: 1,5 punts.  
c) Cursos de 50 o més hores i menys de 75 hores: 1 punts  
d) Cursos de 25 o més hores i menys de 50 hores: 0,5 punts.  
e) La resta de cursos, amb un mínim de 15 hores: 0,10 punts.  
4.Publicacions: es valoraran fins a un màxim de 2 punts els treballs d'investigació i d'estudis realitzats sobre matèries que tinguen relació directa amb les funcions dels llocs convocats, a raó de 0,5 punts per publicació.  
ANNEX IV   
Tribunal qualificador  
Titulars  
President: el rector o persona en qui delegue.  
Vocals: dos representats de la Universitat, designats pel rector d'igual grup de titulació.  
Un funcionari d'igual grup per sorteig entre el PAS de la Universitat  
Un funcionari d'una altra administració Pública nomenat pel rector, a proposta d'aquella.  
Un membre de la Comissió del PAS del mateix grup que les vacants que s'han de cobrir, designat per aquesta Comissió.  
Un membre de la Junta de Personal, amb veu i sense vot.  
El membre més jove d'entre el vocals amb veu i vot pertanyents a la Comunitat Universitària actuarà com a secretari/ària.  
Tots els membres del tribunal que tinguen veu i vot hauran de ser almenys d'igual o superior grup que les places objecte d'aquesta convocatòria.